**Pullokapokkipuu** eli **pullokapokki** (*Ceiba speciosa*) on puulaji kapokkipuiden (*Ceiba*) suvussa malvakasvien (*Malvaceae*) heimossa. Lajista käytetään yleisesti myös vanhaa tieteellistä nimeä *Chorisia speciosa*. Pullokapokkipuu on kausivihanta puu, joka kukkii lehdettömänä ollessaan suurin vaaleanpunaisin kukin. Alun perin trooppisesta Etelä-Amerikasta kotoisin olevaa pullokapokkipuuta kasvatetaan nykyään laajalti koristekasvina maailman trooppisilla ja subtrooppisilla alueilla.

Kuvaus
------

Pullokapokkipuun lehtiä.
Pullokapokkipuu on keskikokoinen puu. Se kasvaa noin 15–18 metriä korkeaksi. Latvus on nuorena kapean pysty ja tavallisesti vanhemmiten pyöristynyt ja leveä. Ohuen kaarnan väri vaihtelee vihreästä harmaanruskeaan. Oksat ja runko ovat tavallisesti piikkien peittämiä, mutta piikit saattavat pudota vanhoista puun osista. Runko on usein huomattavan leveä läheltä tyveä.

Lehdet ovat sormilehdykkäisiä. Lehdykät ovat soikeita, noin 10–20 senttimetriä pitkiä ja noin 5–10 senttimetriä leveitä. Ne ovat sahalaitaisia ja sulkasuonisia. Pullokapokkipuu on kausivihanta ja talvehtii lehdettömänä.

Kukat kehittyvät yleensä syys- tai talvikuukausina puun varistettua lehtensä. Ne kasvavat pienissä kukinnoissa. Teriöön kuuluu viisi terälehteä. Terälehdet ovat tavallisesti suurimmaksi osaksi vaaleanpunaisia ja tyvestään kellertävän valkoisia tai ruskehtavia.

Pullokapokkipuun hedelmä on noin 15–30 senttimetriä pitkä puutunut kota. Kodan lukuisia siemeniä ympäröi valkoinen kuitukerros.

Pullokapokkipuu on nuorena nopeakasvuinen puu ja voi kasvaa korkeutta jopa 1,5 metriä vuodessa. Kasvunopeus hidastuu puun vanhetessa ja alkaessa kasvattaa latvuksen leveyttä.

* Kukka.Kukka.
* Avautumaton hedelmä.Avautumaton hedelmä.
* Avonainen hedelmä.Avonainen hedelmä.

Levinneisyys ja elinympäristö
-----------------------------

Lajille ominainen tyven yläpuolelta paksuneva piikkinen runko.
Pullokapokkipuu esiintyy luontaisena Etelä-Amerikassa Brasiliassa ja Argentiinassa.

Pullokapokkipuu on trooppisen ilmastoalueen puu. Se viihtyy parhaiten hyvin vettä läpäisevässä maaperässä aurinkoisella paikalla. Puu tavallisesti pudottaa lehtensä altistuessaan noin −3 celsiusasteen pakkaselle. Täysikasvuisten puiden tiedetään selvinneen elossa enintään noin −7 celsiusasteen pakkasesta.

Käyttö
------

Pullokapokkipuuta käytetään koristepuuna trooppisilla ja subtrooppisilla alueilla. Puun hedelmien sisältämää kuitua eli kapokkia on käytetty tyynyjen täytteenä. Kaarnasta on lisäksi valmistettu köyttä.

Lähteet
-------

1. ↑  IUCN SSC Global Tree Specialist Group & Botanic Gardens Conservation International (BGCI): *Ceiba speciosa* *IUCN Red List of Threatened Species. Version 2021-3*.  2021. International Union for Conservation of Nature, IUCN, Iucnredlist.org. Viitattu 5.1.2022. (englanniksi)
2. ↑  USDA, ARS, National Genetic Resources Program: Ceiba speciosa *Germplasm Resources Information Network - (GRIN)*. National Germplasm Resources Laboratory, Beltsville, Maryland.  (englanniksi)
3. ↑  Integrated Taxonomic Information System (ITIS): *Ceiba speciosa* (TSN 845796) *itis.gov*. Viitattu 15.12.2012. (englanniksi)
4. 1 2  ONKI-ontologiapalvelu, Kassu (suomenkieliset nimet) Suomen Biologian Seura Vanamon putkilokasvien nimistötoimikunta. Viitattu 15.12.2012.
5. 1 2 3 4 5 6 7 8  Chorisia speciosa Floridata.com. Viitattu 15.12.2012. (englanniksi)
6. 1 2 3 4 5 6 7  Edward F. Gilman & Dennis G. Watson: Chorisia speciosa Floss-Silk Tree University of Florida. Viitattu 15.12.2012. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Ceiba speciosa | 
* Wikidata: Q1031120
* Wikispecies: Ceiba speciosa
* APNI: 190383
* BioLib: 204326
* Calflora: 9431
* CoL: S2CH
* EoL: 5405972
* GBIF: 134307218
* GRIN: 433223
* iNaturalist: 154290
* IPNI: 1005661-1
* ITIS: 845796
* IUCN: 61782892
* NCBI: 82382
* NSWFlora: Ceiba~speciosa
* NZOR: a809d048-37d6-467b-9efb-8763f7472dea
* Open Tree of Life: 433610
* PFI: 11469
* Plant List: kew-2707399
* POWO: urn:lsid:ipni.org:names:1005661-1
* Tropicos: 3900746
* uBio: 5914700
* WFO: wfo-0000592612

 |
|  |
| Chorisia speciosa | 
* Wikidata: Q15247444
* APDB: 48465
* APNI: 224100
* Calflora: 9431
* CoL: 5YDN5
* EPPO: CRKSP
* GBIF: 6057259
* GRIN: 10326
* IPNI: 559303-1
* ITIS: 845733
* MoBotPF: 277944
* NZOR: 6fc5f18c-c758-4b74-ba0e-c1fac87ce5aa
* PLANTS: CHSP13
* POWO: urn:lsid:ipni.org:names:559303-1
* Tropicos: 3900203
* WFO: wfo-0000603368

 |

 |